กรณีศึกษา Carboneum ICO ตัวใหม่
ICO คืออะไร ? Carboneum คืออะไร ? Social Trading คืออะไร ? แล้วทั้งสามอย่างนี้เกี่ยวข้องกันอย่างไร ? วันนี้ลงทุนแมนจะมาเล่าให้ฟัง
12 มี.ค. 2561

กรณีศึกษา Carboneum ICO ตัวใหม่ / โดยลงทุนแมน
ICO คืออะไร?
Carboneum คืออะไร?
Social Trading คืออะไร?
แล้วทั้งสามอย่างนี้เกี่ยวข้องกันอย่างไร?
วันนี้ลงทุนแมนจะมาเล่าให้ฟัง
เมื่อวันที่ 8 มีนาคม มีการเปิด pre-ICO ของ Carboneum เลยเกิดกระแสของเหรียญดิจิตอลกลับมาอีกครั้งในประเทศไทย
Carboneum คือ เหรียญดิจิตอลของไทยอีกหนึ่งสกุล ที่มีบริษัท startup ไทยชื่อ StockRadars เป็นผู้ระดมทุน การระดมทุนในครั้งนี้เป็นการระดมทุนแบบ ICO
ICO คืออะไร?
ICO ย่อมาจาก Initial Coin Offering ซึ่งเป็นการระดมทุนในรูปแบบใหม่ของเหล่า Startup ที่นิยมใช้กันในช่วงที่ผ่านมา ผ่านการขายเหรียญดิจิตอลที่ตัวเองสร้างขึ้นให้กับนักลงทุนทั่วไป
ซึ่งเหรียญดิจิตอลส่วนใหญ่จะอยู่บนเครือข่ายของ Ethereum ที่อนุญาตให้ทุกคนสามารถเขียนโปรแกรมสร้างสกุลเงินใหม่ขึ้นมาบน Ethereum อีกชั้นหนึ่งได้
การระดมทุนแบบนี้มีข้อดีคือ ทำได้สะดวกรวดเร็ว ขั้นตอนน้อยกว่าการระดมทุนแบบ IPO (Initial Public Offering) ที่ระดมทุนผ่านตลาดหลักทรัพย์
การซื้อเหรียญใน ICO จะไม่ได้เป็นการซื้อหุ้นส่วนของบริษัทเหมือน IPO แต่จะเป็นการซื้อเหรียญซึ่งมีคุณสมบัติที่ถูกกำหนดไว้โดยบริษัทผู้ออกเหรียญ
ข้อเสียของ ICO ก็คือ จะไม่มีที่ปรึกษาทางการเงิน และ ยังไม่มีกฎหมายมารองรับ จึงไม่มีผู้ควบคุมมาคอยตรวจสอบให้ก่อนการระดมทุนเหมือน IPO
ดังนั้น ICO จะมีความเสี่ยงกว่ามาก
การระดมทุนในครั้งนี้ของ StockRadars จะมีเหรียญในระบบทั้งหมด 200 ล้านเหรียญ มูลค่าเหรียญละ 0.1 ดอลลาร์สหรัฐ
โดยแบ่งออกเป็นดังนี้
1. ขายให้นักลงทุนทั่วไป 60% หรือคิดเป็น 120 ล้านเหรียญ
2. ที่เหลือ 40% เก็บไว้ภายในบริษัท ให้ที่ปรึกษา และ สำหรับการส่งเสริมการตลาด
แล้วบริษัท StockRadars ระดมทุนไปเพื่ออะไร ?
เงินทุนที่ได้ จะนำเงินไปเพื่อทำระบบของ Carboneum ซึ่งใช้เทคโนโลยี blockchain ในการเป็นแพลตฟอร์มสำหรับ Social Trading
เทคโนโลยี blockchain หลายคนคงเข้าใจแล้ว แต่คำว่า Social Trading คืออะไร?
Social Trading เป็นการส่งคำสั่งซื้อขายที่ทำตามบุคคลต้นแบบที่เราชอบ
ลักษณะคล้ายกับการกดติดตามคนที่มีชื่อเสียงใน Social Media แต่ตอนนี้เราจะติดตามคนที่มีชื่อเสียงในเรื่อง Trading
แต่จะไม่ใช่การติดตามแบบธรรมดา เราจะได้ซื้อขายจริงเหมือนคนที่เราติดตาม เมื่อมีธุรกรรมเกิดขึ้นก็จะมีการบันทึกไว้โดยเทคโนโลยี blockchain ซึ่งมีจุดเด่นเรื่องความโปร่งใส
ซึ่งการซื้อขายใน Social Trading นี้ ในตอนแรกจะเป็นการซื้อขายเหรียญดิจิตอลเท่านั้น ยังไม่รวมถึงการซื้อขายหุ้นในตลาดหลักทรัพย์
StockRadars เชื่อว่าแนวทางการลงทุนแบบ Social Trading จะทำให้ใครก็ได้ที่มีความสามารถ แสดงตัวตนออกมาให้คนทั่วได้เห็นและเชื่อมั่นได้อย่างเต็มที่ โดยที่ไม่ได้วัดจากชื่อเสียง ฐานะ หรือ นามสกุล
แพลตฟอร์มนี้คนที่ติดตามจะได้กำไรหรือขาดทุนตามการซื้อขายของบุคคลต้นแบบ และหากมีกำไรบุคคลต้นแบบจะได้ส่วนแบ่งกำไร เป็นเหรียญ Carboneum
Carboneum เป็นคำสนธิระหว่าง Carbon กับ Ethereum
ความหมายของ Carbon คือ กระดาษที่ใช้สำหรับการคัดลอกข้อความ ซึ่งก็เปรียบเสมือนการซื้อขายเลียนแบบบุคคลผู้มีชื่อเสียง
ที่น่าสนใจคือ Carboneum มีการทำ KYC ผ่านแอปพลิเคชั่น LINE เป็นครั้งแรก โดยมีการถ่ายรูปบัตรประชาชนระบุตัวตน และจะมีระบบ OTP ส่งไปยังเบอร์โทรศัพท์เพื่อยืนยันตัวตน
ก็คงต้องติดตามว่า ICO ครั้งนี้ของ Carboneum และการพัฒนาโมเดล Social Trading ของคนไทยจะประสบความสำเร็จหรือไม่
ที่ผ่านมาเราจะเห็นได้ว่าเราจะนำเข้าเทคโนโลยี หรือ แพลตฟอร์ม จากต่างประเทศมาตลอด ในที่สุดแล้วถ้ามีบริษัทคนไทยที่สามารถส่งออกเรื่องเทคโนโลยีไปทั่วโลกกับเค้าได้บ้างก็คงจะดี..
หมายเหตุ การซื้อเหรียญจาก ICO มีความเสี่ยงสูงยังไม่มีกฎหมายมาควบคุม และ ราคาของเงินดิจิตอลมีความผันผวนสูง ซึ่งหมายความว่าเราอาจได้กำไรและขาดทุนมากได้เช่นกัน โปรดศึกษาข้อมูลให้ละเอียด บทความนี้เป็นการให้ข้อมูล ไม่ได้ชี้นำให้ไปซื้อเงินดิจิตอลแต่อย่างใด
<คำเตือน ถึงแม้ลงทุนแมนจะไม่ได้เกี่ยวข้องกับเหรียญ carboneum นี้แต่ลงทุนแมน และ stockradars มีการร่วมมือทางธุรกิจกันในบางส่วน และโพสนี้อาจถือว่าเป็น conflict of interest โปรดใช้วิจารณญาณในการอ่าน>
----------------------
<ad> หนังสือลงทุนแมน 2.0 วางแผงแล้ว
หาซื้อได้ที่ร้านหนังสือชั้นนำทั่วประเทศ
----------------------